
RAPORT

asupra propunerii legislative privind clasificarea societăţilor naţionale 

şi a regiilor şi pentru stabilirea nivelurilor maxime de salarizare 

a conducătorilor acestora

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind clasificarea societăţilor comerciale şi a regiilor şi pentru stabilirea nivelurilor maxime de salarizare a conducătorilor acestora, trimisă cu adresa nr.329 din 25 august 2003.


La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru administraţie publică, amenajarea teritoriului şi echilibru ecologic, precum şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Proiectul de lege face parte din categoria legilor ordinare, conform prevederilor constituţionale, şi are ca obiect de reglementare clasificarea societăţilor naţionale şi a regiilor autonome care beneficiază de finanţare sau subvenţii de la buget şi stabilirea nivelurilor maxime de salarizare a conducătorilor acestora.
Comisia propune Plenului respingerea propunerii legislative din următoarele considerente:
1. Reglementările cuprinse în propunerea legislativă există deja în 3 acte normative în vigoare:
· organizarea regiilor autonome şi a societăţilor este reglementată prin prevederile Ordonanţei Guvernului nr.15/1993, precum şi de cele ale Ordonanţei de urgenţă a Guvernului nr.30/1997.

· în ceea ce priveşte stabilirea drepturilor salariale ale conducătorilor agenţilor economici, potrivit prevederilor art.7 alin.(2) din Ordonanţa de urgenţă a Guvernului nr.79/2001, aceştia sunt remuneraţi ţinându-se seama de volumul şi importanţa activităţii, cu un salariu de bază lunar care nu depăşeşte  indemnizaţia lunară pentru funcţia de secretar de stat prevăzută de lege.
2. Atât societăţile şi companiile naţionale, cât şi regiile, îşi desfăşoară activitatea pe principiile gestiunii economice proprii. Stabilirea salariilor organelor de conducere şi a indemnizaţiei pentru membrii consiliului de administraţie constituie atribuţia exclusivă a consiliului de administraţie.
3. Prin reglementările propuse, propunerea legislativă contravine şi prevederilor art.157 din Legea nr.53/2003 – Codul Muncii, potrivit cărora salariile se stabilesc prin negocieri individuale şi/sau colective între angajator şi salariaţi sau reprezentanţi ai acestora.
La lucrările comisiei au fost prezenţi 19 deputaţi, din totalul de 21 membri ai comisiei.

Prezentul raport a fost adoptat cu majoritate din voturile celor prezenţi.

În urma dezbaterii propunerii legislative în şedinţa din 18 noiembrie 2003, Comisia propune respingerea acesteia cu 9 voturi pentru, 6 voturi împotrivă şi o abţinere.

